Papersnake/gushiwen huggingface dataset:
清明出郭访袁忠悯墓
胡思敬（清代）

行行路何纡，黯黯春将暮。老鸦衔纸钱，挂在梧桐树。

十亩荒园径丈碑，云是胜朝都督墓。都督来，敌胆怖。

手挽强弓身短裤，八千健儿塞下募，召封平台中使趣，宠以貂裘劳以酺。

一朝谣诼起，五城塞黄雾。大道横尸不敢收，妻孥尽室投边戍。

沈阳铁骑坚如山，设间陷君君勿悟。峣峣龙井关，谁实纵之度。

慷慨勤王师，千里来相赴。自坏长城快敌雠，九州一错真难铸。

地下孤魂不可招，閟宫疑有神呵护。珠娘窈窕来上坟，沽酒脱裙香满路。

乱世生才疑不祥，蛾眉愈好人愈妒。君不见辽师一溃关门开，经略烦冤向谁诉。

头颅裹血行九边，尚坐汪杨代行赂。
思贤岩
陈岩（宋代）

谏稿成埃两鬓丝，考槃在涧倚天知。
岩前风叶行人耳，便是襄阳堕泪碑。
鹧鸪天·梅蕊新妆桂叶眉
晏几道（宋代）

梅蕊新妆桂叶眉。小莲风韵出瑶池。云随绿水歌声转，雪绕红绡舞袖垂。
伤别易，恨欢迟。惜无红锦为裁诗。行人莫便消魂去，汉渚星桥尚有期。
歙溪砚
程俱（宋代）

砚凤池，石龙尾，金其声，玉其理，文字之祥助公喜。

助公喜，为公寿，籋云衢兮龙为友。仪箫韶兮鸣凤咮，金玉相兮椒兰臭。

老复丁兮昃还昼，寿而臧兮世无有。生弥长兮视弥久，见太平兮休战斗。

泳学海兮恢文囿，俯松乔兮齿仓籀。翰林客卿管城偶，挥毫振藻常无咎。
蒲中杂咏 文瑞堂
赵鼎（宋代）

辛苦鱼虫老著书，一生冷淡笑迂儒。何当马上提三尺，去作凌烟大丈夫。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其七
释德洪（宋代）

此障道法，上品盖缠。是何时节，乃复安眠。
赐赋元亨
宋仁宗（宋代）

只向身边有大还，胎神月殿在秋天。
三灵密像谁分别，尺质清虚本自然。
河舟晚饮呈陈说道
黄庭坚（宋代）

西风脱叶静林柯，浅水扁舟阁半河。
落日游鱼穿镜面，中秋明月涨金波。
由来白发生无种，岂似青山保不磨。
胜事只愁樽酒尽，莫言争奈醉人何。
分少陵诗句寿渔乐先生七十 其四 十字
韩雍（明代）

桑榆景弥好，福祉自天锡。偕老复寿康，安居享禄食。

练川乔木家，屈指百无十。新秋时雨霁，华堂荐绅集。

金樽注流霞，饮如长鲸吸。酒阑月初上，光芒照南极。
句 其四
沈括（宋代）

黄金碾畔绿尘飞，碧玉瓯中翠涛起。
送湖州太守章伯镇
梅尧臣（宋代）

一夜北山云，吹作南湖雨。
南湖迎使君，荷声竞笳鼓。
频年吴境旱，吴侬相聚语。
今日见贤侯，鱼虾亦跳舞。
满庭芳 清明前一日同云臣溪干观剧
陈维崧（清代）

近水人家，弄晴天气，清明恰是来朝。晓莺无赖，唤我驿边桥。

多来归宁溪女，花枝飐、香粉轻飘。疏篱畔，兰芽杏蕊，开到十分娇。

垂髫。刚十五，新声解唱，渌水红么。忆来年同学，半插华貂。

我向江村潦倒，新年恨、比旧还饶。秋千社，东风搅碎，戏鼓赛神箫。
次韵次律兄除夜述怀 其一
沈与求（宋代）

此身传马与时移，过尽三馀又一归。野炬占风迷夜色，村肴宿岁待晨晞。

鬓华老去能馀几，心赏春来转觉非。惭愧君恩许闲佚，食蔬那比首阳薇。
帘
何应龙（宋代）

半窣香波护曲栏，缬花红映玉钩闲。
晓来几阵轻风过，时见溪南罨画山。
孙贞媛诗
智圆（元代）

月皎皎，风潇潇，贞魂跨鹤翔云霄。雾鬓烟鬟人不识，一炷栴檀默与招。

旃檀香远飘如篆，环佩初过廿四桥。桥头有客迎仙驭，相对箕坛夜泬寥。

灵符辄感蕙云女，不比人间花木妖。蕙云秀毓吴淞里，乌衣贵族珥金貂。

父掌铨衡作卿贰，忠心贯日压班僚。明师动地烽烟起，鼙鼓喧阗至正朝。

大厦倾颓燕雀尽，剩有孤雏逐絮飘。孤雏赖妪相奔窜，襁褓呱呱魄荡摇。

避秦难觅桃源渡，且向珠湖拨短桡。漂母祠边侨寄稳，一枝栖息同鹪鹩。

家乡尚隔长淮水，回首燕都路渐遥。世乱初平畴庇倚，羞涩空囊命不聊。

饮檗茹荼总酸楚，凄凉暮暮还朝朝。流光迅速惊驰驶，转眼盈盈羡阿娇。

养就娇娆真可羡，花枝如靥柳如腰。更怜残喘溘然逝，空闺独守心忧焦。

自分门庭久零落，春风无意歌《桃夭》。强暴侵凌畏多露，谁知恶客盗红绡。

掠卖扬州守贞女，向诉无人怨未消。泪凝朱袖凭珊枕，镜掩青楼弃翠翘。

自此繁华竹西路，歌吹从他意气骄。妾心好比琼花冷，誓死泉台志独超。

往事沈沦四百载，精灵未散广陵潮。闻卿已证仙班久，琳宫翠水莹芳标。

愿和湘女弹瑶瑟，不伴秦姬弄碧箫。临坛带泪叙畴昔，松柏宁随众卉彫。

丈夫节概当礌落，烈行偏从巾帼昭。留得表贞诗百首，輶轩伫望采风谣。
头陀岭无相院
陈岩（宋代）

头陀岭下招提境，画阁阑干几度凭。
游客骤来还倏去，看山输与在家僧。
那刹石
王十朋（宋代）

七月下三巴，孤舟近九华。魂犹惊滟滪，石更见那查。
瑞鹤仙
史达祖（宋代）

杏烟娇湿鬓。过杜若汀洲，楚衣香润。回头翠楼近。指鸳鸯沙上，暗藏春恨。归鞭隐隐。便不念、芳盟未稳。自箫声、吹落云东，再数故园花信。

谁问。听歌窗罅，倚月钩阑，旧家轻俊。芳心一寸。相思后，总灰尽。奈春风多事，吹花摇柳，也把幽情唤醒。对南溪、桃萼翻红，又成瘦损。
剧暑
陆游（宋代）

六月暑方剧，喘汗不支持。
逃之顾无术，惟望树影移。
或谓当读顾；或劝把酒卮；或夸作字好，萧然却炎曦；或欲溪上钓；或思竹间棋，亦有出下策，买簟倾家赀；赤脚蹋增冰，此计又绝痴。
我独谓不然，愿子少置思；方今诏顾下，淮汴方出师，黄旗立辕门，羽檄昼夜驰，大将先择甲，三军随指挥。
行伍未尽食，大将不言饥，渴不先饮水，骤不先告疲。
吾侪独安居，茂林荫茅茨，脱巾濯寒泉，卧起从其私，于此尚畏热，鬼神其可欺！坐客皆谓然，索纸遂成诗，便觉窗几间，飒飒清风吹。
耶溪书怀寄刘长卿员外（时在睦州）
秦系（唐代）

时人多笑乐幽栖，晚起闲行独杖藜。云色卷舒前后岭，

药苗新旧两三畦。偶逢野果将呼子，屡折荆钗亦为妻。

拟共钓竿长往复，严陵滩上胜耶溪。
寄吴元预
李光（宋代）

出门怀抱恶，别我去游秦。季子黄金尽，潘郎白发新。

一枰谁敌手，五字愈惊人。勉赴功名会，如公定不贫。
有赠
司空图（唐代）

有诗有酒有高歌，春色年年奈我何。

试问羲和能驻否，不劳频借鲁阳戈。
金缕曲 七月初五朱草衣五十初度
吴敬梓（清代）

织屩堂中客。困风尘、如流岁序，行年五十。南越北燕游倦矣，白下凿坏为室。

似巢父、一枝栖息。昨夜桐风惊短梦，把园林、万绿都萧瑟。

秋士感，壮心迫。

荀卿正遇游齐日。叹胸中、著书干卷，沈埋弃掷。尚有及时一杯酒，身后之名何益。

张季膺、斯言堪述。天意也怜吾辈在，且休忧、尘世无相识。

长寿考，比金石。
目眚
刘克庄（宋代）

一秋窗下少书声，目眚缠绵久未平。
大德三麻如昨日，善和千卷付来生。
聃兮虽视如无见，藉也于心固不盲。
吹却残灯抛蠹简，拥衾危坐待天明。
还丹口诀
白履忠（唐代）

水中铅，火里铅，水火二铅同一原，不知咫尺是神仙。

敬将朱砂酒醋煎，千千万万化为烟。假如伏火只成顽，欲得人间作地仙。

炼取五行四象全，阴功济世真上天。
中秋领客
魏了翁（宋代）

秋中无常期，月望无常历。
况於月之房，岁十有二集。
云胡三五夜，赏玩著今昔。
我观魏晋前，未有娱此夕。
岂由夕月礼，承讹变淫液。
天行至东北，阳升乃朝日。
日月向南来，三务趋朔易。
则於阴之反，顺时报阴魄。
古人敬天运，随处察消息。
俗学踵谬迷，列以似科级。
广寒入万户，桂树五千尺。
文人同一辞，只心惊俗客。
墨墨数百年，月如有冤色。
为作反骚吟，聊以补载籍。
夜闻邻童读书
陈颢（元代）

风送吾伊隔竹声，邻童应解对韩檠。我怀髫发从师日，翻笑于今学未成。
黄梅东禅寺
王之道（宋代）

南晋今黄梅，东禅旧青莲。
曹溪竟何许，龙朔知几年。
我闻二祖师，属袂兹褊{左衤右迁}。
片言道有契，千古衣相传。
栽松与舂矶，为此一大缘。
朝追固若迫，夜度亦大遄。
迩来五百载，兵火数变迁。
惟余坠腰石，绳窍徒空穿。
堂堂吴生画，笔法世所贤。
绢素虽朽蠹，丹青尚依然。
嗟予二三子，平生慕真诠。
来游获瞻仰，投老当周旋。
独恨走俗状，明朝又加鞭。
临池更徘徊，圆荷汎漪涟。
寓言
孟郊（唐代）

谁言碧山曲，不废青松直。
谁言浊水泥，不污明月色。
我有松月心，俗骋风霜力。
贞明既如此，摧折安可得。
再和宿囊山三首
刘克庄（宋代）

未能葱岭从初祖，也不蓬莱访洞宾。
煎凤髓须还此老，执牛耳更属何人。
笈储丹药堤防病，案设图书粉饰贫。
老觉为僧差省事，韩公何必强冠巾。
田家乐
方岳（宋代）

前村后村场圃登，乐家西家机杼鸣。
神林饮福阿翁醉，包裹余胙分杯羹。
妇子迎门笑相语，惭愧今年好年岁。
牛羊下来翁且眠，时平无人夜催税。
六月雨十一首
许月卿（宋代）

麟笔大书六月雨，蝉声静扫一天秋。
天河倒挽甲兵洗，地宝咸归秔稻畴。
雨余欹枕轩窗月，天际归帆蘋蓼洲。
一饱了知天赐履，漉巾洗盏办新刍。
题宋徽宗仙山楼观图
顾德辉（元代）

宣和天子昔神游，凤驾行空过玉楼。
此去有人言赤马，归来无处逐青牛。
分明艮岳通玄圃，想像方壶接祖洲。
莫把仙山作图画，琼花琪树不胜秋。
新葺小园二首
苏轼（宋代）

短竹萧萧倚北墙，斩茅披棘见幽芳。
使君尚许分池绿，邻舍何妨借树凉。
亦有杏花充窈窕，更烦莺舌奏铿锵。
身闲酒美谁来劝，坐看花光照水光。
记梦
陆游（宋代）

少日飞扬翰墨场，忆曾上疏动高皇。
宁知老作功名梦，十万全装入晋阳？
宋著作寄凤茶
梅尧臣（宋代）

春雷未出地，南土物尚冻。
呼噪助发生，萌颖强抽{上艹下共}。
团为苍玉璧，隐起双飞凤。
独应近臣颁，岂得常寮共。
顾兹实贱贫，何以叨赠贡。
石碾破微绿，山泉贮寒洞。
味余喉舌甘，色薄牛马湩。
陆氏经不经，周公梦不梦。
云脚俗所珍，鸟觜夸仍众。
常常滥杯瓯，草草盈罂瓮。
宁知有奇品，圭角百金中。
秘惜谁可邀，虚斋对禽哢。
思公子
费昶（南北朝）

公子才气饶，凌云自飘飘。东出斗鸡道，西登饮马桥。

夕冥银为烛，朝燔桂作焦。虞卿亦何命，穷极苦无聊。
偈
释子鸿（宋代）

一不守，二不向，上下四维无等量。大洋海里泛铁船，须弥顶上翻鲸浪。

临济缩却舌头，德山阁却拄杖。千古万古独巍巍，留与人间作榜样。
杜侍郎坐上得彝字
释居简（宋代）

春事三分二分了，策勋淑景还宜早。野桃官柳嫌春少，却笑上林莺易老。

岂知老干空斗南，七八千岁春酣酣。无人闻此不大笑，有口只与庄生谈。

金钟大镛在东序，瑚琏陆离杂雕俎。歌工在列乐在悬，更复明堂须柱础。

一枝老我苕水湄，煮字不充亭午饥。丹崖苍壁信手题，咏歌事业铭鼎彝。
和林粹赋郡守随车雨
郑清之（宋代）

旌车勤雨拂参旗，大士圆通现白衣。
炉穟轻烟方先路，雷门急令已宣威。
为霖剩作西成计，书岁谁云大有稀。
贤守劬躬民国念，食言应笑鲁臣肥。
神功圣德诗一十五首 其一 巡边
杨荣（明代）

天子时巡遂出京，桓桓貔虎拥边城。风云动色随行帐，日月回边绕御营。

万里戈矛横杀气，六军鼙鼓震天声。悬知朔漠烽烟靖，愿颂神功答圣明。
寿嫩庵赵先生十首
陈元晋（宋代）

楚望环宗岳，湘源远派浯。
山种钟气异，宇宙要贤扶。
晚遍朱轩辙，春饶绿野腴。
遥知初度日，歌舞沸重湖。
三清殿木槿
刘敞（宋代）

三清殿前木槿树，朝繁夜暗自相催。晨光始出洛水上，暮雨又下云阳台。

仙姬神女衣服丽，紫玉杂佩垂玫瑰。春馀众木苦寥落，况乃渐逼清秋来。

繁花满目真可惜，稍稍万户铺苍苔。黄冠道士情意薄，见似不见年年开。

清风满席车马少，莫与共赏倾金罍。尝疑壶中有仙术，安得升天系白日。
玩月喜张十八员外以王六秘书至（王六，王建也）
韩愈（唐代）

前夕虽十五，月长未满规。君来晤我时，风露渺无涯。

浮云散白石，天宇开青池。孤质不自惮，中天为君施。

玩玩夜遂久，亭亭曙将披。况当今夕圆，又以嘉客随。

惜无酒食乐，但用歌嘲为。
答弟逢原
王氏（宋代）

无求子乐我何悲，且与儿曹并日饥。子道合人终不苟，有求虽欲可从谁。
虹桥
杨蟠（宋代）

两岸履声云外合，三州帆影月边归。栏干独立秋风早，岂待鲈鱼始拂衣。
送李判官赴桂州幕
钱起（唐代）

欲知儒道贵，缝掖见诸侯。且感千金诺，宁辞万里游。

雁峰侵瘴远，桂水出云流。坐惜离居晚，相思绿蕙秋。
故协办大学士一等武毅谋勇公兆惠
弘历（清代）

西师历五年，准回两进诗。两讨凡两阻，兆惠皆经了。

而皆安然出，蒇功荷大造。设非忠诚笃，加以勇略昭。

焉能合众志，成城锡箔保。耆定赞丝纶，章服元勋表。

长予才三年，何不同予老。
次韵同舍四月十日迎驾二首 其一
周紫芝（宋代）

日来金阙丽苍龙，风入宫墙展鹿葱。夹道焚香迎步辇，两班鸣玉从群公。
夜霜窗户肃然严冷
韩淲（宋代）

行都镇东南，衣冠萃轩盖。文书漫穰穰，人物当蔼蔼。

痴或不知漫，隘即莫可奈。江山何清空，天地本正大。

四更霜气重，肃若起深籁。乃信埃𡏖中，此景终不害。
和李时发春日见寄
孔武仲（宋代）

闻道重湖路未通，悠然身在碧湘中。
崎岖水国犹千里，牢落春花已半空。
江浪溅寒侵小睡，岳云筛雨响疏篷。
君诗亦说清幽趣，便觉年来气味同。
学无学颂一十五首
释印肃（宋代）

尝闻学道不依形，道不依形不离形。
不离不依犹寐语，寻思寐语本天真。
颂古七十六首 其六
释士圭（宋代）

种谷不生豆苗，蒸沙岂能成饭。大通智胜如来，一个担扳底汉。
致政承奉卢君挽词
范成大（宋代）

纯孝当年有护持，赤眉那敢近姜诗。
眼看庭玉成名後，身及堂萱未老时。
湖海青鞋惊断梦，风霜丹旐挂新悲。
尊前五客今谁在？愁绝庐山十段奇。
水蕉
楼钥（宋代）

猎猎水芭蕉，如将隐士招。
清风来处远，袢暑坐中消。
和钱内翰余阜感怀二首 其一
陈桭（明代）

箧衣存旧缝，囊书馀手泽。衣以饰遗躬，书以勖心德。

如何罔极恩，杳杳世永隔。北风吹雨泪，不到松楸侧。

白云飞悠扬，望望岂终极。
咏拳石菖蒲
徐侨（宋代）

岩泉噀洒著根纤，拳石相依自纠缠。土叶渐除青带冗，细茎初发绿毛鲜。

一尘不许溷幽雅，百草谁能并洁娟。日课苍头注新汲，要移林壑在庭前。
送曾子固视犹子子棨还江右
王汝玉（明代）

丘园事韬晦，托迹依蓬蒿。栖迟四十载，悉屏尘事交。

犹子瑚琏器，置身登青霄。感念同气恩，心焉结烦劳。

翩然辞林扉，京华远游遨。欢爱情既洽，别离思已消。

因登钟山岑，乃望长江潮。时逢康泰盛，治用神化超。

壮兹平生志，摅此胸中豪。薄言赋旋归，东流溯轻舠。

天边三山迥，云际九华高。还家田庐静，去郭烟水遥。

岂无当世贤，连茹思拔茅。卷舒各有道，泾渭难溷淆。

白驹终莫絷，丛桂那能招。重来谅未卜，仰止徒长谣。
叶秘书温知蜀州江原县
杨亿（宋代）

秘省丞郎出字人，锦江偏好濯缨尘。
酒壚千古风流地，花县三年烂熳春。
白羽豫州慵草檄，青天蜀道厌摧轮。
巴猿杜魄惊乡梦，莫遣霜华髩畔新。
城西野行
释绍嵩（宋代）

三月西城淑景多，晓烟清露暗相和。
晚锺未用催归客，闻道新亭更可过。
仲兄字文甫说
苏洵（宋代）

洵读《易》，至《涣》之六四，曰：“涣其群元吉。”曰：嗟夫，群者，圣人所欲涣以混一天下者也。盖余仲兄名涣，而字公群，则是以圣人之所欲解散涤荡者以自命也，而可乎？他日以告，兄曰：“子可无为我易之？”洵曰：“唯。”既而曰：请以文甫易之，如何？

且兄尝见夫水之与风乎？油然而行，渊然而留，渟洄汪洋，满而上浮者，是水也。而风实起之。蓬蓬然而发乎太空，不终日而行乎四方，荡乎其无形，飘乎其远来，既往而不知其迹之所存者，是风也。而水实形之。今夫风水之相遭乎大泽之陂也。纡徐逶迤，蜿蜒沦涟，安而相推，怒而相凌，舒而如云，蹙而如鳞，疾而如驰，徐而如缅，揖让旋辟，相顾而不前，其繁如縠，其乱如雾，纷纭郁扰，百里若一。汩乎顺流，至乎沧海之滨，磅礴汹涌，号怒相轧，交横绸缪，放乎空虚，掉乎无垠，横流逆折，濆旋倾侧，宛转胶戾，回者如轮，萦者如带，直者如燧，奔者如焰，跳者如鹭，跃者如鲤，殊状异态，而风水之极观备矣，故曰：“风行水上涣”，此亦天下之至文也。

然而此二物者，岂有求乎文哉？ 无意乎相求。不期而相遭，而文生焉。是其为文也，非水之文也，非风之文也。二物者，非能为文，而不能不为文也。物之相使而文出于其间也。故曰，此天下之至文也。今夫玉非不温然美矣，而不得以为文； 刻缕组绣，非不文矣，而不可论乎自然。故夫天下之无营而文生之者，唯水与风而已。

昔者君子之处于世，不求有功，不得已而功成，则天下以为贤； 不求有言，不得已而言著，则天下以为口实。呜呼！ 此不可与他人道之，唯吾兄可也。
刘晁之家园六咏·梅涧
姜特立（宋代）

胜事人间少，芳堤尽种梅。
横枝出疏影，蠹卉长苍苔。
潇洒依湍出，飘零落酒杯。
戏鱼时跃去，冻蝶忽飞来。
宛似孤山见，还如庾岭开。
只将松作友，更与竹为媒。
迥出千林表，真成百卉魁。
羞争桃李艳，自是栋梁材。
止渴将军智，调羹上相才。
风光无着处，吟思发春雷。
望禁苑祥光
蒋防（唐代）

嘉瑞生天色，葱茏几效祥。树摇三殿侧，日映九城傍。

仙雾今同色，卿云未可章。拱汾疑鼎气，临渭比荧光。

岂并春风旧，俄同圣寿长。微臣时一望，短羽欲翱翔。
春日泣怀先慈
德隐（清代）

兰闺仪范廿年馀，德耀神葩玉不如。坐帐每教吟五字，遗奁亲自绘双鱼。

最怜辛苦怀兰佩，犹忆提携载鹿车。风木有情肠欲断，梦中空自学牵裾。
天津感事二十六首
邵雍（宋代）

前朝无限贵公卿，后世徒能记姓名。
唯此天津桥下水，古今都作一般声。
括酹江月
林正大（宋代）

诸公台省，问先生何事，冷官如许。甲第纷纷梁肉厌，应怪先生无此。道出羲皇，才过屈宋，空有名垂古。得钱沽酒，忘形欲到尔汝。

好是清夜沉沉，共开春酌，细听檐花雨。茅屋石田荒已久，总待先生归去。司马子云，孔丘盗跖，到了俱尘土。不须闻此，生前杯酒相遇。
溪行 其四
方岳（宋代）

万汇之散殊，各具一太极。人言造化工，生物不可测。

宁知有自性，无所用尔力。试尝问春风，春风谁能识。
春词
毛滂（宋代）

八风调养力，九地发生深。
共被年丰赐，谁知日昃心。
再和易后韵为前韵六首
卫宗武（宋代）

西风叶满庭，欹枕听鸣雨。
凄然百感生，愁绪未易数。
思昔咏干旌，良马素丝组。
今为白屋夫，低头拜官府。
犹喜七十公，可免差科苦。
送卢卜子之官延平
陈恭尹（清代）

溪山雄丽绝闽天，记得曾游四十年。万户水声分涧竹，一方城影落江船。

参军自昔多闲日，趋府今时得大贤。知子此行将有合，剑津只在郡门前。
怀南岳隐士二首（一作赠隐者）
贯休（唐代）

千峰映碧湘，真隐此中藏。饼不煮石吃，眉应似发长。

风榸支酒煮，鹤虱落琴床。虽斅忘机者，斯人尚未忘。

见说祝融峰，擎天势似腾。藏千寻瀑布，出十八高僧。

古路无人迹，新霞出石棱。终期将尔叟，一一月中登。
和周焘合江亭 其一
吴栻（宋代）

使者风流照锦城，东郊揽辔更澄清。春江合处烟凝晓，秀岭横边日弄晴。

石鼎煮茶浓有味，金钟注酒酾无声。何时却信桥南步，细读诗人古柏行。
清平乐·轻轻却暑
吴潜（宋代）

轻轻却暑。只是些儿雨。喜看新抽麻与苎。他家烟水墅。晚山放抽青青。是谁簸弄阴晴。老子何时去也，祗应露湿金茎。
日暮
庞谦孺（宋代）

水底晃微霞，孤村古路叉。
稻檐排冻雀，牛背落昏鸦。
行客犹贪路，归帆未到家。
交游书札断，寂寞过天涯。
鹧鸪天 其一
周之琦（清代）

腊雪春霖报岁丰。等闲欢意少人同。湘帘燕子双双剪，别院桃花阵阵风。

浮凿落，唱玲珑。临歧不惜醉颜红。抟沙聚散寻常事，只当相逢是梦中。
枕上复用道间级字韵呈同人
王迈（宋代）

爆竹声中度岁忙，椒花杯上换春阳。
欠书元日神茶帖，又看新年傀儡场。
客枕方酣千里梦，朝靴正踏五更霜。
主翁须要惺惺在，富贵何如归故乡。
无著道人请赞
释宗杲（宋代）

汝求吾之赞，复赞吾之真。
大涨绝涓滴，须弥无一尘。
以讦为直而非直，以察为明而非明。
象王回旋，师子嚬呻。
如此为人善知识，少吃酸醋三五升。
谢人惠梅花
连文凤（宋代）

惟有梅花不厌贫，花前笑语伴间身。
老枝犹带深山雪，生意能回破屋春。
影待月来明户牖，香随风散恼比邻。
寄余何限江南意，几度相看忆故人。
句
李兑（宋代）

日抹平山红。
赠金称
文天祥（宋代）

我有一丛篱下花，黄金满眼无人拾。
夜看璇玑度玉衡，猿啼雨外青山湿。
哭王西樵吏部 其一
吴之振（清代）

话别梁园笑语温，海沙清浅已无痕。十三世向邹阳算，五百年从鲁叟论。

阿母追随差不恶，平生检点更何言。荒唐莫诧骑鲸事，紫府仙曹在杏园。
赠彭嵩螺鹾台二首 其二
董其昌（明代）

直声兄弟著青蒲，四海论交兴不孤。绣斧衔恩天北极，江山留客古东吴。

时闻盐井詶书札，秋逼星津引舳舻。平准河渠兰史在，野谋何事到潜夫。
游泉庵寺怀璧上人以徐飞锡杖出风尘为韵探得徐字
谢逸（宋代）

年少谈王陋汉儒，笔端万字压严徐。昔为酒客莺花绕，今作禅林水竹居。

贱子已捐干禄学，故人休草绝交书。春风纵棹游萧寺，北望淮山正忆渠。
易地昭武去之日与家人集新作南门书水镜壁上
方岳（宋代）

晦庵呼我住山南，五老人知百不堪。
极目无穷江渺渺，满头归去雪毵毵。
吾生只可龟藏六，世事何如狙赋三。
政有梅花管迎送，岁寒行路饱曾谙。
题扇二十四首
曹勋（宋代）

柳满长堤绿满池，藕花倚岸两三权。
文鸳扑鹿惊飞起，一棹高荷艇子移。
月夜观雪三首
杨万里（宋代）

月光雪色两清寒，见月初疑是雪团。
看得雪光还似月，元来雪月一般般。
题苗员外竹间亭
卢纶（唐代）

高甃绝行尘，开帘似有春。
风倾竹上雪，山对酒边人。
步暖先逢日，书空远见邻。
还同内斋暇，登赏及诸姻。
柳
李商隐（唐代）

为有桥边拂面香，何曾自敢占流光。

后庭玉树承恩泽，不信年华有断肠。
暖热两生行
杨万里（宋代）

秃颖冻得须作冰，老泓饮汤成水精。
先生定交两书生，两生号寒语不能。
先生自作饥虫鸣，夜檄祝融战玄冥。
更遣红玉十麒麟，相与部领有脚春。
暖热两生出精神，两生炙手泪縰横，
疆和先生仄仄平。
富阳江岸
郑会（宋代）

江行吾所爱，不敢厌长途。
薄日生花影，轻风老麦须。
晚潮人趁渡，春旆客寻酤。
却望青山远，青山有鹧鸪。
洞中天 赠昭然子
马钰（金朝）

劝公休要恋迷津。华阳巾换皂罗巾。不为汩没尘中客，得做逍遥物外人。修道德，固精神。虎龙蟠绕啸吟频。汞铅自是成丹药，跨鹤腾云礼至
偈颂三十六首
释如珙（宋代）

三衣覆体，四事供需。
若也知惭知愧，是真释子。
莫道曩劫修来，非从今日。
秋闺怨
王乘箓（清代）

汉家新战胜，有信说平安。含泪亲刀尺，关山月正寒。
谢天童老秋兰 其一
郑清之（宋代）

楚畹春曾汎晓光，直留雅艳到虹藏。山中不把一枝到，世外那闻千佛香。
吴兴黄浦亭庾中郎别诗
鲍照（南北朝）

风起洲渚寒。
云上日无辉。
连山眇烟雾。
长波迥难依。
旅鴈方南眇。
浮客未西归。
已经江海别。
复与亲眷违。
奔景易有穷。
离袖安可挥。
欢觞为悲酌。
歌服成泣衣。
温念终不渝。
藻志远存追。
役人多牵滞。
顾路惭奋飞。
昧心附远翰。
炯言藏佩韦。
咏西施菊二首 其一
黄文灿（清代）

蔚起寒窗翘错新，傲霜不肯作花茵。临风欲舞香飘油，沐雨新妆淡点唇。

共道天姿钟越地，谁知国色寄湖滨。迄今上苑称佳植，不使东邻漫笑颦。
种兰
张士元（清代）

兰生杂众草，偃仰衢路旁。草盛占雨露，兰孤无容光。

我行适见占，小立还徬徨。不恨草色满，恨兰不善藏。

移兰种堂下，茎叶日以长。闭门幽香发，众草将安伤。
安灵龙潭
易祓（宋代）

流水淼无际，其源偏坤舆。
压这以山麓，壅淤谁与疏。
神物夜上宅，风雷发欷嘘。
擘开苍玉峡，泻作清泠渠。
安得探其穴，扁舟武陵鱼。
吾闻覆载闲，不过一身如。
九竅互开合，血肤乃张舒。
其间或积滞，气郁成痈疽。
山泽本通气，自然厥中虚。
明河转地轴，乔岳并郊墟。
脉络无不寓，地行乃其馀。
请观千丈瀑，高出康谷庐。
登遐观亭
吴芾（宋代）

城上辟新亭，似若规模小。
谁知此亭中，景胜冠江表。
湖山既回旋，烟云角缥缈。
万象森目前，不数花与草。
公余乘兴来，聊以散怀抱。
四时风物新，一一发天巧。
芳春柳色连，长夏荷花绕。
月明固已佳，雪积还更好。
凭栏认归舟，策杖送飞鸟。
适意岂在大，容膝自足了。
第我思故山，上章方告老。
指日是行人，颇恨来不早。
食梨
孔平仲（宋代）

东方早寒雪霜挚，新梨十月已满市。削成黄蜡圆且长，味甘骨冷体有香。

芳尊命友先众果，百十磊砢升君堂。赠君玉壶层冰之皎洁，副以金茎皓露之清凉。

奈何拨火取煨栗，梨虽至美或不尝。颦眉三咽手摩腹，谓此发病为第一，夺之儿口饧止哭。

君不记南方无此物，五更酒渴唤水时，思此千里莫致之。

及今乃以多见贱，南方橘柚东方梨。
咏笔诗
徐摛（南北朝）

本自灵山出，名因瑞草传。纤端奉积润，弱质散芳烟。

直写飞蓬牒，横承落絮篇。一逢提握重，宁忆仲升捐。
塞下曲四首·其二
常建（唐代）

北海阴风动地来，明君祠上望龙堆。
髑髅皆是长城卒，日暮沙场飞作灰。
送赵富文粹洪州三首
周必大（宋代）

期集分携五载前，冲泥各上浙江船。
如今再赠城南柳，依旧黄梅夜雨天。
挽李自玉
赵必象（宋代）

医至犹言疾可为，酸风吹讣落茅茨。
典型诸老凋零尽，一束生刍雨涕垂。
读山海经十三首·其十三
陶渊明（魏晋）

岩岩显朝市，帝者慎用才。
何以废共鲧，重华为之来。
仲父献诚言，姜公乃见猜；
临没告饥渴，当复何及哉！
闻蒋弘父重五游葛岭有诗因寄五首 其一
吾丘衍（元代）

湖雨朝仍作，山云昼不开。竹枝苍凤湿，石藓紫云堆。

放饮多仙兴，狂歌欠我来。平生慕函谷，拟学抱关梅。
送杭州杜戚陈三掾罢官归乡
苏轼（宋代）

秋风摵摵鸣枯蓼，船阁荒村夜悄悄。
正当逐客断肠时，君独歌呼醉连晓。
老夫平生齐得丧，尚恋微官失轻矫。
君今憔悴归无食，五斗未可秋毫小。
君言失意能几时，月啖虾蟆行复皎。
杀人无验中不快，此恨终身恐难了。
徇时所得无几何，随手已遭忧患绕。
期君正似种宿麦，忍饥待食明年麦。
春山
艾性夫（元代）

春山不可画，烟雨近江楼。
藤老依松活，泉迂避石流。
懒云低渡竹，细草乱沿沟。
欲打巴禽去，家居听亦愁。
閒居杂咏三十二首·明辨
陈淳（宋代）

利与善之间，微似未易断。
欲无毫厘差，要在明厥辨。
贼平后上高相公
薛涛（唐代）

惊看天地白荒荒，瞥见青山旧夕阳。

始信大威能照映，由来日月借生光。
句
清观（唐代）

睿山新月冷，台峤古风清。
蝶恋花
李之仪（宋代）

万事都归一梦了。曾向邯郸，枕上教知道。百岁年光谁得到。其间忧患知多少。

无事且频开口笑。纵酒狂歌，销遣闲烦恼。金谷繁花春正好。玉山一任樽前倒。
负耒歌
郑樵（宋代）

烟冉冉兮雨纷纷，负耒耜兮出柴门，
出柴门兮踏行云。茫茫山色天未分，
相率歌吟兮乐耕耘。
八声甘州（壬子饯帅机沈好问）
李曾伯（宋代）

正莼鲈佳梦绕吴乡，牙樯忍轻离。向仲宣楼上，凭高举酒，几共灯棋。曾记少陵留咏，出幕合持麾。飞盖长安去，华贯平跻。

好是倚门迎笑，恰野堂云壑，菊后梅时。庆凤雏新长，携手奉莱衣。抚孤松、绝胜细柳，念征人、徒老玉关西。归来也，幅巾藜杖，办取追随。
偈颂一百零二首
释绍昙（宋代）

上下三指，彼此七马。
眼见如盲，口说如哑。
拄杖子忍俊不禁，等闲捉败。
休休，尽法恐无民，
且放天寒赦。
和林乔年学士普净院避暑
王珪（宋代）

汩汩红尘倦往还，偶来偷得似僧间。
一心自别清凉处，万事如经梦寐间。
尽日禅房挥玉尘，几时仙岭对冰颜。
知君有术消烦暑，旋琢琼瑶出道山。
次行奚山
苏颂（宋代）

奚山缭绕百重深，握节何妨马上吟。
当路牛羊眠荐草，避人鸟鹊噪寒林。
羸肌已怯旜裘重，衰鬓宁禁霜雪侵。
独爱潺湲溪涧水，无人知此有清音。
乐昌江山
戴柱（明代）

鸟啼花老旅魂销，楚水巫峰入望遥。雨过江流添几尺，白云一带锁山腰。
依韵阎中孚职方暴雨幸凉
梅尧臣（宋代）

天津赫日欲焦拆，西北风来斗减威。
太帝宫庭无暑入，大明冠佩退朝归。
泠泠冷袭琉璃簟，奕奕凉翻翡翠帏。
交扇不须烦素手，淋漓谁复汗频挥。
严子重以诗游于名胜间旧矣余晚于江南相遇甚乐…之和
陆龟蒙（唐代）

每值江南日落春，十年诗酒爱逢君。芙蓉湖上吟船倚，

翡翠岩前醉马分。只有汀洲连旧业，岂无章疏动遗文。

犹怜未卜佳城处，更劚要离冢畔云。
别麒山罗督学于小金山用韵
庞嵩（明代）

东风兰蕙已抽簪，雨遍天涯绿满林。共惜仙舟频鼓枻，暂留禅阁细论心。

太虚苍白浮云转，泗水渊源到海深。鹿洞鹅湖原有约，短筇应拟重相寻。
梅 其三
释行海（宋代）

此外无花耐岁寒，花魁今古品题难。清香合让梅为最，阳艳丛中许牡丹。
次韵海棠
方岳（宋代）

暖酣翠袖倚清妍，露洗轻红待举鞭。
娇懒不知春二月，风流堪聘晋诸贤。
天生富贵家何在，花有神仙谱未编。
谁锁二乔深院落，只将愁思过年年。
登太白楼有感
方士鼐（清代）

一别高楼又七年，登临恰值暮秋天。分无佳句夸名士，谁肯怜才到谪仙。

山杂乱云归塔顶，江留残照落帆前。金陵十度真堪笑，赢得千丝雪满颠。
丙戌除夜泊舟东湖用白石归苕溪韵书怀 其十
徐瑞（宋代）

封侯几见梦魂销，千万徒劳重压腰。只待区中缘了尽，携家采药住中条。
送许棠归泾县作尉
李频（唐代）

青桂复青袍，一归荣一高。县人齐下拜，邑宰共分曹。

绕郭看秧插，寻街听茧缫。封侯万里者，燕颔乃徒劳。
杂咏一百首 其九十六 阿承女
刘克庄（宋代）

古人重言德，初不论倾城。切莫伤容鬓，犹堪嫁孔明。
种柳
陈守一（明代）

细雨微风已弄丝，门前小憩和陶诗。黄莺亦解添幽兴，日午频来坐小枝。
次常之元日复用韵
许及之（宋代）

椒花祝处羽觞飞，第一春光勿愿违。已是浃旬弹指过，可堪维暮转头非。

诗签络绎须盈袖，酒盏淋漓听满衣。老去寸阴尤爱惜，久拚带减沈郎围。
和张文裕初寒十首 其八
司马光（宋代）

何处初寒好，初寒肃政台。官闲免簿领，门静少尘埃。

天借风霜气，人无鹰隼猜。庭荒馀老柏，尚有夕乌来。
金山寺
曾巩（宋代）

尘外岧峣鹫岭宫，架虚排险出青红。林光巧转沧波上，海色遥涵白日东。

夜静神龙听咒食，秋深苍鹘起抟风。连荆控蜀长江水，尽在回廊顾盼中。
有怀族子
姚勉（宋代）

秀出吾宗独有君，等閒相别又秋新。
江山憔悴生归思，风雨凄凉梦故人。
天境尽供分石钓，云溪拟卜住山邻。
何时对酒听佳句，洗我胸中一斛尘。
落花
高蟾（唐代）

一叶落时空下泪，三春归尽复何情。

无人共得东风语，半日尊前计不成。
水苔
梅尧臣（宋代）

深苔何所若，苦咏费毫尖。
绕绕水仙发，茸茸蛟客髯。
绿萦秋石净，嫩值翠篙黏。
尚芼参差荇，薄言无此嫌。
同年葛签挽章
周南（宋代）

杏园张饮上晴湖，忆在团司识面初。
二纪年光何忽忽，五更春梦已蘧蘧。
彯缨曾识飞凫舄，折狱争驰荐鹗书。
可惜佳城萦蔓草，只教绿水泛红蕖。
送郑别驾督鹾还西粤兼柬薛使君二首 其二
卢龙云（明代）

自返闽江棹，相逢却有君。风尘俄握手，花月几论文。

吏隐鱼盐混，心知道路分。交亲如问讯，烟水鹭鸥群。
镜湖夜泊有怀（东晋太守马臻所筑）
李频（唐代）

广水遥堤利物功，因思太守惠无穷。自从版筑兴农隙，

长与耕耘致岁丰。涨接星津流荡漾，宽浮云岫动虚空。

想当战国开时有，范蠡扁舟祗此中。
览古五首 其二
方回（元代）

读书以脩身，末惟利之渔。夏侯诧拾芥，桓荣陈其车。

初学眯训诂，利心已炎如。为吏未识字，嗜贿不顾躯。

青青陵陂麦，歌声何舒舒。金椎勿造次，恐伤口中珠。

岂不事诗礼，所为乃凶渠。用世率此辈，生灵夫何辜。
自考功员外授给事中
沈佺期（唐代）

南省推丹地，东曹拜琐闱。惠移双管笔，恩降五时衣。

出入宜真选，遭逢每滥飞。器惭公理拙，才谢子云微。

案牍遗常礼，朋僚隔等威。上台行揖让，中禁动光辉。

旭日千门起，初春八舍归。赠兰闻宿昔，谈树隐芳菲。

何幸盐梅处，唯忧对问机。省躬知任重，宁止冒荣非。
方正学画竹赞心斋先生家藏
沈纕（清代）

方先生，性正直。靖国难，躬戮力。族不辞，死何惜？剖吾心，割吾舌。

身可烹，心难折。炳今古，耀史册。展画竹，泪痕湿。两三竿，五六尺。

挺贞姿，效贞节，疏乔枝，翻密叶，岁寒松，同春柏，起英风，凌霜雪。

顾此君，人悲切。
阮郎归（客中思马迹山）
蒋捷（宋代）

雪飞灯背雁声低。寒生红被池。小屏风畔立多时。闲看番马儿。

小揾泪，旧题诗。一般罗带垂。琼箫夜夜挟愁吹。梅花知不知。
和邵同年戏赠贾收秀才三首 其一
苏轼（宋代）

倾盖相欢一笑中，从来未省马牛风。卜邻尚可容三径，投社终当作两翁。

古意已将兰缉佩，招词闲咏桂生丛。此身自断天休问，白发年来渐不公。
句
郑至道（宋代）

近村得雨远村同，上圳流波下圳通。
海棠二首
任希夷（宋代）

山碧花尤好，径长人自闲。
锦围春照耀，红雨暮阑斑。
答朱翔远见别之作
陈傅良（宋代）

总角相看五十年，行藏殊辙各皤然。
岂无子美书成束，欲送相皤赋上天。
欲眼不宽多小谨，交情何限复长篇。
乘壶偶自兵厨至，聊助征帆一醉眠。
代马世用侍御送太学生叶蕃依亲归泉州
黄仲昭（明代）

客边每共叹飘蓬，鹏路怜君尚未通。万里故山今日去，一尊芳未几时同。

寻幽北固过梁寺，吊古西湖谒宋宫。归报严翁应慰喜，日光已照覆盆中。
盘洲杂韵上 紫薇
洪适（宋代）

十年三雁序，接翅紫微垣。花下哦前什，难酬明主恩。
奚左藏
洪咨夔（宋代）

理学不远复，躬行毋自欺。志虽千万往，材仅二三施。

花竹觥筹密，云山步屐迟。眇然人物里，公竟止于斯。
用一代不数人百年能几见为韵诗赋十章呈陈君
赵蕃（宋代）

昔公颂诗书，论世犹尚友。
生幸同斯时，识面可独不。
宿咸宜观
许浑（唐代）

羽袖飘飘杳夜风，翠幢归殿玉坛空。

步虚声尽天未晓，露压桃花月满宫。
蕙兰芳引（林钟商，俗名歇指调赋藏一家吴郡王画兰）
吴文英（宋代）

空翠染云，楚山迥故人南北。秀骨冷盈盈，清洗九秋涧绿。奉车旧畹，料未许、千金轻儥。浅笑还不语，蔓草罗裙一幅。

素女情多，阿真娇重，唤起空谷。弄野色烟姿，宜扫怨蛾澹墨。光风入户，媚香倾国。湘佩寒、幽梦小窗春足。
钓雪舟中霜夜望月
杨万里（宋代）

溪边小立苦待月，月知人意偏迟出。
归来闭户闷不看，忽然飞上千峰端。
却登钓雪聊一望，冰轮正挂松梢上。
诗人爱月爱中秋，有人问侬侬掉头。
一年月色只腊里，雪汁揩磨霜水洗。
八荒万里一青天，碧潭浮出白玉盘。
更约梅花作渠伴，中秋不是欠此段。
鲜于谏议挽词三首 其三
范纯仁（宋代）

曾向西都陪白社，同为御史带乌纱。盘筵真率无多品，歌舞相参作一家。

连日赏穷伊阙寺，乘春看尽洛阳花。那知遥作终天别，不预乡人挽葬车。
春寒（二首）
郯韶（元代）

春寒时节病头风，惆怅年华逝水同。
世事总如春梦里，雨声浑在杏花中。
一落索 其二
舒亶（宋代）

叶底枝头红小。天然窈窕。后园桃李谩成蹊，问占得、春多少。

不桃雪消霜晓。朱颜长好。年年若许醉花间，待拼了、花间老。
九日分韵得寒字
魏了翁（宋代）

奇月必用重，谁与开其端。
贵阳而贱阴，於此亦可观。
况於五阴而，苍龙挂高寒。
林疏山骨瘦，宇静天容宽。
砉然遇九九，黄菊纷阑斑。
且开五言城，聊寄一夕懽。
凄其义熙而，甚矣天宝间。
陶社千古心，知者良独难。
次韵刘宰
陈造（宋代）

倾盖回舟一再逢，向来淮左又江东。
自惊岁钥催衰白，况说京江踏软红。
吏役吾方百寮底，诗工君更古人中。
挽留重试传杯手，得醉歌呼兴未穷。
西江月（雪江见红梅对酒）
赵长卿（宋代）

背日犹余残雪，向阳初绽红梅。腊寒那事更相宜。腊了还醒又腊。

堪笑多愁早老，管他闲是闲非。对花酌酒两忘机。唱个哩誊啰哩。
戊戌岁杪感杯
徐树昌（清代）

三更欹枕不成梦，爆竹声中春已回。此后年华消鲁酒，从前诗卷付秦灰。

云龙北阙看人去，雾豹南山许我来。薄薄田园幸无恙，愁怀聊对烛花开。
山行纪事
洪咨夔（宋代）

扉开日华早，路转霜花鲜。
游鸿得嘉客，健鹤随老仙。
舴艋野渡浅，略彴孤村连。
纡余盘龙外，杳霭乌猿边。
麦畦破冻划，稻架烘晴悬。
万鸦暗澒洞，只鹭明{左女右便}娟。
寺古缭虚嶂，房深贮澄涟。
珍鳞紫金睟，秀石苍玉挛。
住僧自缚律，爱客能逃禅。
老帖不容搨，枯琴尚堪弦。
出访文举碣，还息维摩毡。
窗晖梅枝月，帐郁柏子烟。
吸清饱蝉腹，拥薄攒龟肩。
忍寒如忍艾，望晓犹望年。
报明翠鲸壮，送暖红鳞妍。
读易坐方稳，搜诗去俄翩。
行行晋县垒，历历吴墓田。
森峭径绝壁，嵌空派危泉。
飞堕雪珂境，撼动冰轮天。
憩寂小养隽，挟酣急凌巅。
阁摧失杰咏，岩在余奇镌。
夕气生远屿，倦怀寄平川。
路旁柳如此，陌上花依然。
数年束强项，一日舒联拳。
大千自鹏鷃，方寸皆鱼鸢。
东风染芳碧，更着寻春鞭。
状元瑞莲一茎三花
陈义（唐代）

白莲呈瑞水云东，谁识天公巧用工。并蒂亭亭开处异，双花灼灼本来同。

恍疑秦晋连封国，犹讶娥英偶并宫。和气兆祥当此日，群黎咸诵乐年丰。
送诸乡人赴试南宫
吴芾（宋代）

家世登科能几人，两人今岁奄沉沦。
不应天遽衰吾族，会见时当发汝身。
联辔莫辞金镫冷，夺标争鬭锦袍新。
还须益励青云志，门户何忧不再振。
赠汪孝子
孟益（宋代）

刻木为亲古亦稀，汪生天性自无违。
十年奉养如生日，回视丁兰更有辉。
前汉门。再吟
周昙（唐代）

北伐匈奴事可悲，当时将相是其谁。

君臣束手平城里，三十万兵能忍饥。
雨
陈与义（宋代）

云物澹清晓，无风溪自闲。
柴门对急雨，壮观满空山。
春发苍茫内，鸟鸣篁竹间。
儿童笑老子，衣湿不知还。
徐孺子读书台分得高字
孙素（宋代）

吾爱徐聘君，沈冥乃人豪。
诸贤搆党祸，皎皎云鸿毛。
璋生读何书，身隐名难逃。
故宅照湖水，荒坟翳城蒿。
焉知此山中，突兀书堂高。
野次
刘攽（宋代）

麦苗出陇渐渐绿，花树迎风浅浅红。欲就白杨倾一酌，竟无人可暂相同。
登鹅林浮光台和韵
黄锦（明代）

搔首林园且进卮，羝羊何事触藩篱。但将诗酒酬佳会，莫向风尘漫剧悲。

越石登台乘夜月，鲁阳叱驭转颓曦。浮光幻影须臾事，豪杰千秋未可辞。
舜待者以拙自处请语为警
释绍昙（宋代）

大地人求巧，子独全其拙。
吃饭倒把匙，刺眼翻著袜。
只知困守倒，不愁飞辩月。
天真未解分，混沌一团铁。
抱璞寻炉鎚，巧手难施设。
朅来就拙玲珑阴，毡拍板合无弦琴。
摘杨黄花嗑然笑，樵童牧竖皆知音。
岂不见棱道者，破七蒲团无缝罅。
鬼窟翻身呼大差，卷起帘来见天下。
又不见隆藏主，此是吾家睡虎子。
气肃西风牙爪露，千林扫迹无狐兔。
须知巧自拙中出，巧拙到头无处觅。
无寻觅处知端的，急来与汝粗拳吃。
书堂寺
沈辽（宋代）

苍山古木书堂寺，北下湘川百馀步。谁云往来倾世界，至今人馀安禅处。

岂无惊蛇与飞鸟，后来那复知其趣。我身不知今是不，空记名称你常住。
法曲献仙音 拟周美成
韩洽（明代）

迟日笼晴，温飙荐暑，入夏炎光初烁。扇剪轻纨，裙裁白苎，松吹半掀华幕。

看槐柳、浓阴满，翛然似岩壑。寥寞。恨佳游、星分雨散，流年换、憔悴几孤旧约。

仿佛绿琴声，记秦楼、欢笑如昨。岁月欺人，惧芳华、先秋摇落。

任花开花谢，谁叩草玄亭阁。
再赋颂二首
韩维（宋代）

两膝双盘一足垂，历然宾主席间仪。
惟应露柱方能识，只巩仙陀也不知。
扇子诗
李石（宋代）

寒藤霜露又经秋，梦入江湖戏白鸥。
二十年来行脚地，耆婆天上看河流。
同年杨谨仲教授生日 其四
周必大（宋代）

载酒过门欲寿公，酒杯有限寿无穷。玉樽祇在天西北，不惜年年为一中。
追和渊明贫土诗七首
刘黻（宋代）

扁舟溯西江，忽抵梅花州。
二忠俨遗像，予愧非真俦。
肝胆照冰雪，要亦狷者流。
言直不砭时，掇祸贻亲居。
山禽似相盼，来往疑劝酬。
阒坐生万感，矫首观前修。
消夏什器偶赋同嶰谷兄弟五首 其五 鹳毛扇
全祖望（清代）

矢口能呼雨，摧翎尚致风。郑儋应一笑，麾陈薄凉中。

尚带浴江色，休忘扑火功。青衣遭毒手，高举愧孤鸿。
假寐见海山异甚作小诗记之
陆游（宋代）

海如黛色深，浪作雪点溅；数峰黄金山，巉绝出水面。
此非想与因，了了目中见。
何时真往游？浮世付掣电。
春日田园杂兴
方子静（宋代）

东阜雨后土膏肥，夙驾鸟犍出短扉。
秧水平畴蛙阁阁，菜花满稜蝶飞飞。
比娄社酒叹独在，墙壁农书事已非。
独喜桑麻今正长，渊明归去最知岁。
送颖叔待制拜六路都运之命
郭祥正（宋代）

朝闻紫诏下龙楼，夕卷红旌别海陬。六路理财烦侍从，一门传节继风流。

诗如老杜犹为达，策似刘蕡稍见收。廊庙乏材终大用，愿均和气及岩幽。
好事近·湖上
苏轼（宋代）

湖上雨晴时，秋水半篙初没。朱槛俯窥寒鉴，照衰颜华发。
醉中槛坠白纶巾，溪风漾流月。独棹小舟归去，任烟波飘兀。
偈
释圆智（宋代）

芦华白，蓼华红，溪边脩竹碧烟笼。闲云抱幽石，玉露滴岩丛。

昨夜乌龟变作鳖，今朝水牯悟圆通。
送张端衡尉句容二首
刘宰（宋代）

去乡喜见似乡人，君去家山祗比邻。
令长垂髫同里社，交承握手记城闉。
弦歌堂上宁忘旧，樽俎筵中必告新。
若也从容问无恙，为言鱼鸟已情亲。
西陵道士茶歌
温庭筠（唐代）

乳窦溅溅通石脉，绿尘愁草春江色。涧花入井水味香，

山月当江松影直。仙翁白扇霜鸟翎，拂坛夜读黄庭经。

疏香皓齿有馀味，更觉鹤心通杳冥。
【越调】凭阑人　题情_翰墨空题鸾
吴西逸（元代）

翰墨空题鸾凤笺，云水虚劳鱼雁传。些情铁石坚，铁石知几年？
栖燕楼台诗思迷，睡鸭池塘春漏迟。满身花影移，晓窗香梦随。
鬓乌云簪翠翘，衣淡红绡松玉腰。美人花月妖，比花人更娇。
临安道中晚晴书所见二首 其一
周紫芝（宋代）

客路乡关远，云山暮色添。秋高尚寒薄，雨过却风恬。

附陇田成陛，倾崖水作帘。此行殊不恶，未愧贾胡淹。
次韵滕和叔投赠
方岳（宋代）

白发相过各暮年，颜间老气自轩轩。
沧浪供砚心犹在，博雅藏书手自翻。
举世共知名父子，此身莫负晦翁门。
重阳风雨何堪别，只和名章当赠言。
龙门八咏。福公塔
刘长卿（唐代）

寂寞对伊水，经行长未还。东流自朝暮，千载空云山。

谁见白鸥鸟，无心洲渚间。
宿紫霄宫月下望蜡烛诸涧
宋登春（明代）

千尺峰头明月辉，松盘石磴紫烟飞。步虚声落不知处，采药山中道士归。
出城
孔平仲（宋代）

驻马河之西，送车皆已返。郊原人渐少，风物秋将晚。

身如独鸟轻，意与青山远。
有怀
边贡（明代）

春回冬去年如箭，菊白梅黄又碧桃。秦陇暮云牵梦远，楚江寒碧弄潮高。

舟车万里怜孤迹，山水平生托醉毫。遥忆石头回建业，古台游凤长新毛。
赠张山人
黄裳（宋代）

极数幽人百尺松，岁寒枝节引清风。世途险易抛身外，人事荣枯落掌中。

药有灵根秋转活，面多和气老犹红。行人借问生前事，何事天津久未通。
寄怀旷园禅师
黄鹤仙（明代）

炎蒸方逐客，选胜寄行踪。好景题应遍，名峰住几重。

云深徒忆雁，地迥恍闻钟。深怪罗浮蝶，终宵与梦逢。
简蔡天任
吴则礼（宋代）

天公与此强健身，故遣雨洗南徐春。
梅柳暮年经老眼，江湖畴昔著覉臣。
要穿遥集脚底屐，不负渊明头上巾。
颇欲扶筇说幽事，漫郎端肯恕醉人。
次韵伯言明发登西楼望桃花 其一
释道潜（宋代）

江南梅子已生仁，京国桃花始放春。气候不齐虽可恨，一枝犹得见墙闉。
陈氏园咏竹
黄庭坚（宋代）

不问主人来看竹，小溪风物似家林。
春供馈妇几番笋，夏与行人百亩阴。
直气虽冲云汉上，高材终恐斧斤寻。
截竿可举北溟钓，欲赠溪翁谁姓任。
次韵张唐民都官道中有怀
赵抃（宋代）

言念离情积有年，朋心金石孰为坚。殿庐未入承明直，郡阁先为太守贤。

且向天涯行五马，不妨神液溉三田。闻公比悟庄生指，于此纷华已泊然。
璿玑泉
颜伯珣（清代）

巨峰划中陂，东南无半麓。中有百溪流，上有十丈瀑。

势割朱夏长，寒刮亭午目。遂使神鬼工，中园得渗漉。

青天振飞响，殷雷转岩木。谁寻从来源，汉使终往复。

此地济惠通，涓滴不敢掬。明禁三百年，沟洫废为陆。

匠心理独成，凿井原山腹。周蔽㟏岈嶂，窟藏环斗轴。

牵牛咫尺内，运如璿玑速。洞掣玄冥宅，浩落珠万斛。

支分各汇陂，南走石池澳。欻解抱瓮忧，滋生赖溪竹。

凫鹥日满梁，鲂鲤亦渐育。匪直群类蕃，黄茂锡嘉谷。

济兖水利亡，旱虐时反覆。狃俗自乏术，天岂罪饘粥。

乃知神禹功，润泽在四渎。近者淮泗间，机法颇赢缩。

颍川虹饮筒，用乖文可读。此志竟寥寥，栖托同麋鹿。

云水杳冥去，窈窕成春服。缅昔辋川人，遗篇临池录。
蔡澄源录三家诗见借各题一诗以还之 其三
周紫芝（宋代）

少年湖海识元龙，老去功名事已空。笔阵旧知无与敌，诗城今复有谁攻。
怀南塘朱省阅
卫宗武（宋代）

我如蛰户居，跬步不可移。
君有远行役，暑途方驱驰。
觇知所如往，谓已杭双溪。
人苟怀忠信，蛮貊其行之。
平生玉雪襟，节行所素持。
督运奉省檄，迨今已数期。
故牍出袖间，数不差毫釐。
皓皓其可污，皎若明鉴垂。
堂堂大司存，肯计铢与锱。
往事等尘埃，意者穷奸欺。
奸欺因莫逃，赏识必见奇。
岂惟忧责无，可以歌啸归。
独念行路难，蕴隆丁斯时。
野有暘死夫，何以当炎曦。
越山未易登，其上号狐狸。
越水不可厉，其下多蛟螭。
鬼魅常瞰人，往者来者稀。
毋为岩壑娱，返师因迟迟。
粤从轸既东，一日肠九回。
桂秋俄已近，数日盼归期。
道中有作呈崔风子
黄裳（宋代）

有分寻真莫道难，蓬莱诗句请君看。双轮转出三清路，二气烧成九转丹。

烟霭楼台金虎绕，雪霜宫殿玉龙盘。解颜为向潜山近，天柱峰头月夜寒。
即事
潘希曾（明代）

木落青山冷，江空白日斜。孤舟方去国，万里更携家。

宿火时温酒，敲冰自煮茶。夏畦吾久病，小笑索梅花。
司马温公挽诗五首
孔武仲（宋代）

龙卧南阳久，天回北斗高。
庙堂更政化，岩谷起英髦。
正色朝端肃，华巅国务劳。
西州忽移翣，风木动悲号。
方广道中半岭小憩次敬夫韵
朱熹（宋代）

不用洪崖远拍肩，相将一笑俯寒烟。向来活计蓬蒿底，浪说江湖极目天。
春帖子词·夫人阁十首
宋祁（宋代）

春阙风光丽，春城歌吹喧。
琼苏献春酒，金薄镂春旛。
马肝峡
姚椿（清代）

暝色落我前，夜卧入寒曲。素灵迭明晦，深秀藏峰绿。

平沙一微步，硖影峻遥瞩。石子霣铿然，倾听久乃续。

泉源引虚籁，泠泠何相属。梦醒空中弦，天风戛珠玉。

翻嫌人语动，乱此幽响触。山泉赴江水，我梦隔凡俗。
和陈德章春日送客
虞俦（宋代）

花柳无多事，阴晴不必天。
急舂村外雨，并舍晚来烟。
白堕先春手，红妆最妙年。
庞翁虽不出，门巷得相连。
齐皇太子释奠诗
陆琏（南北朝）

侧观遥册，历选皇年。惟灵御极，惟睿奉天。情机散古，文象聿宣。

云鸟舛驾，教思蝉联。

太明在运，帝功泉塞。端饰宝命，化垂人则。业敷七政，训弘三德。

昭图协轨，道清万国。

振领还风，提纲息伪。爱孚应远，仁治祥被。六幽畅波，八埏藻义。

烟■开祯，山河㕬瑞。

祚休长运，卜永联庆。于穆储徽，仪震丽正。妙智夙昭，神泉独镜。

誉宣诗史，道协镛咏。

业崇敬达，师严教尊。清淳璧水，赫奕兽门。斌斌楙藉，秩秩德言。

合情饰皃，导本归源。

宪章祀典，宗圣维灵。牺牷钊洁，盥奠肃诚。乐和初奏，礼备未贞。

风辉克广，至德维馨。

敬周献毕，即宴庠宫。霜庭秀日，邃宇恬风。陈仪就位，济济雍雍。

泽宫庆普，心陶乐融。

灼灼宰傅，英英藩哲。缔彩飞声，腾光代翼。髦彦连华，才奇映列。

貂佩陆离，巾衮容裔。

粹景贞晖，云露延和。显仁性始，藏用生波。乘虞入幸，沐吝溟河。

巡崖恧虑，抃藻倾歌。
光风转蕙泛崇兰
刘崧（元代）

幽意本不群，芳根偶然并。不知石林远，但觉生香近。
句
张釜（宋代）

回首重阳嗟。
琛卿论诗用前韵示之
赵蕃（宋代）

活法端知自结融，可须琢刻见玲珑。
涪翁不作东莱死，安得斯文日再中。
洛阳春吟
邵雍（宋代）

用尽四时周一岁，唯春能见好花开。
十千买酒未为贵，既去红芳岂再来。
公子行
雍陶（唐代）

公子风流嫌锦绣，新裁白纻作春衣。

金鞭留当谁家酒，拂柳穿花信马归。
题王伯衡县尹桑阴图
刘基（明代）

渔阳太守之官后，种得桑阴比召棠。麦陇风微云委甸，茅檐日暖雪盈筐。

仓庚过去青枝动，戴胜飞来紫椹香。千载先生同此意，为君重赋两岐章。
拟古
刘永之（明代）

南国有佳人，秀色丽春阳。
素手弄机杼，织绮向兰房。
凉宵步玉弄，罗袜沾微霜。
坐愁容华歇，中宵理丝簧。
凤笙欢未彻，瑶瑟怨何长。
哀响激林木，回音动华堂。
借问此何曲，新声奏宫商。
东邻有游子，闻之感中肠。
愿持五杂组，系君罗襦裳。
携手共游衍，卒岁以翱翔。
中情莫自致，脉脉怀内伤。
次韵强幼安中大以仆筑室濂溪见寄
周紫芝（宋代）

归去来兮复几时，临流屡欲唤篙师。种粳有地供饥腹，佩犊无人作去思。

偶著衣冠真是梦，倦寻丘壑已嫌迟。如今真在庐山里，二妙堂成更乞诗。
二月二日挑菜节大雨不能出
张耒（宋代）

久将菘芥芼南羹，佳节泥深人未行。
想见故园蔬甲好，一畦春水辘轳声。
题画扇
王景（五代）

二仪开混沌，一气蕴精灵。石乳通龙井，天风老鹤汀。

江山自吴楚，寰宇际沧溟。便欲抛尘俗，寻真向草亭。
【南吕】骂玉郎过感皇恩采茶歌_四时佳兴春
钟嗣成（元代）

四时佳兴
春
梅花漏泄阳和信，才残腊又新春。东风北岸冰消尽。元夜过，社日临，中和近。
天气氤氲，花柳精神。驾香轮，驰玉勒，醉游人。清明过了，飞絮纷纷。隔孤村，闻杜宇，怨东君。叹芳辰，已三分，二分流水一分尘。寂寂落花伤暮景，萋萋芳草怕黄昏。
夏
清和天气逢初夏，更何处觅韶华！端阳过了炎威乍。藤枕攲，翠簟铺，纱幮挂。
住处清佳，绝去喧哗。近深林，烹嫩笋，煮新茶。披襟散发，沉李浮瓜。引莲筒，斟竹叶，看荷花。羡归鸦，趁残霞，暮云呈巧月如牙。静夜凉生深院宇，熏风吹透碧窗纱。
秋
梧飘一叶知时候，凉气应暑潜收。楼头乞巧传闻旧。玉露冷，银汉明，金飙透。
大火西流，明月中秋。气萧条，光皎洁，景清幽。重阳近也，佳节堪酬！菊初簪，萸旋插，酒新篘。且登楼，试凝眸，眼前景物堪追游。远水长天同一色，白蘋红叶满汀洲。
冬
鸳鸯瓦冷霜华重，渐凛冽酿寒冬。重帘不卷金钩控。天气严，风力威，冰撕冻。
律应黄钟，绣线添红。日迎长，云纪瑞，岁成功。彤云遍野，瑞雪漫空。压寒梅，欺劲竹，秀孤松。谢天公，庆时丰，烧残爆竹一年终。万物静观皆自得，四时佳兴与人同。
四景
风
熏风起自青蘋外，应时候自南来，此身如在清凉界。尘虑绝，天地宽，胸襟快。
柳榭花台。杏脸桃腮。手相携，心厮爱，意同谐。偏宜出格，付与多才。捧银荷，沉玉李，列金钗。簟舒开，枕相挨，吹将爽气透吟怀。雪体冰肌消盛暑，也胜宋玉在兰台。
花
千红万紫都争放，要占断早春光。一枝分付娇相向。晓露浓，昼日长，和风荡。
院粉宫黄，国色天香。逞娇柔，增秀媚，竞芬芳。只愁暮晚，风雨相妨。爱芳姿，付密意，动情肠。向回廊，傍华堂，高烧银烛照红妆。遇景逢时随意赏，也胜潘岳在河阳。
雪
是谁家剪下琼花瓣？飞六出遍长安。琼楼玉宇连霄汉。素练飘，缟带悬，银杯散。
柳絮凋残，蝶翅翩翻。洒歌楼，添酒价，助吟坛。壶天莹彻，身地清闲。泛霞觞，歌《水调》，拥云鬟。共开颜，且汤寒，兴来未放酒杯干。明日探梅应未晚，也胜和靖在孤山。
月
一轮皓月明如昼，但得意是中秋。倒悬玉镜无尘垢。皓彩浮，素影澄，清光透。
皓齿明眸，粉面油头。点花牌，行酒令，递诗筹。词林艺苑，舞态歌喉。共鸳朋，谐凤友，效鸾俦。既无忧，又无愁，蟾光长愿照金瓯。天上姮娥人世有，也胜瘐亮在南楼！
四福
富
祖宗积德合兴旺，民富室住高堂。钱财广盛根基壮。快斡旋，会攒积，能生放。
解库槽房，碾磨油坊。锦千箱，珠论斗，米盈仓。逢时遇节，弄斝传觞。待佳宾，开绮宴，出红妆。奏笙簧，按宫商，金钗十二列成行。瑞霭迎门车马闹，春风满座绮罗香。
贵
紫袍象简黄金带，算都是命安排。风云庆会逢亨泰。历练深，委用多，升除快。
日转千阶，位至三台。判南衙，开北省，任西台。绣衣持节，宝剑金牌。拯民危，除吏弊，救天灾。有奇才，会区画，一官未尽一官来。冶国安民勋业显，封妻荫子品资该。
福
前生造物安排定，今世里享安荣。算来有福皆由命。门第高，品道增，簪缨盛。
四海清宁，五谷丰登。好门庭，能受用，会施呈。显荣父祖，感谢神明。遇良辰，逢美景，叙欢情。有才能，有名声，正宜白发看升平。身地不占风水好，心田留与子孙耕。
寿
晓来云外长庚现，浮瑞霭溢祥烟。今朝来赴蟠桃宴。挂寿星，点画烛，焚香篆。
广列华筵，共捧金船。庆生辰，加禄算，受皇宣。蓬莱未远，松柏齐坚。弟兄和，夫妇乐，子孙贤。降群仙，驾云轩，鹤随鸾凤下遥天。但愿长生人不老，更祈遐算寿千年。
四情
悲
昨宵雨洒湘筠翠，都做了泪沾衣。只因心上闲萦系。眉黛攒，梦寐多，肝肠碎。
懊恨花飞，断送春归。碧天低，残月坠，断云迷。琵琶怨感，襟袖淋漓。漏声长，人信杳，雁书稀。病尫羸，痛伤悲，千行垂了万行垂。罗帕淹残重想起，不禁枝上杜鹃啼。
欢
春风尽日闲庭院，人美丽正芳年。时常笑显桃花面。翠袖揎，玉笋呈，金杯劝。
月殿婵娟，洛浦神仙，脸霞鲜，眉月偃，鬓云偏。同携素手，并倚香肩。舞风前，歌月底，醉花边。好姻缘，喜团圆，绮罗丛里笑声喧。百岁光阴能有几？四时欢乐不论钱。
离
鸟啼花落残春候，人去也意难留。别杯未举愁先透。天气晴，柳色新，山容秀。
芳草汀洲，古木林丘，晚催归，啼杜宇，叫车勾輈。空房自守，雨泪难收。痛伤心，愁极目，懒回头。上危楼，望行舟，夕阳西下水东流。准备香罗淹泪眼，安排锦字寄新愁。
合
昨宵疑怪灯花爆，应好梦在今朝，朱檐灵鹊连声啅。恨间别，喜会合，添欢笑。
月上花梢，人乐春宵。绣房扃，银烛灭，篆香飘。珠围翠绕，绿嫩红娇。靠鸳帷，倚凤枕，拥鲛绡。逞妖娆，共柔薄，溶溶粉汗未全消。绿柳阴中莺燕友，碧桃花下凤鸾交。
四别
叙别
从来别恨曾经惯，都不似这今番。汪洋闷海无边岸。痛感伤，谩喷咽，空嗟叹。
倦听阳关，懒上征鞍。口慵开，心似醉，泪难干。千般懊恼，万种愁烦。这番别，明日去，甚时还？晚风闲，暮云残，鸾笺欲寄雁惊寒。坐处忧愁行处懒，别时容易见时难。
恨别
风流得遇鸾凰配，恰比翼便双飞。彩云易散琉璃脆。没揣地钗股折，厮琅地宝镜亏，扑通地银瓶坠。香冷金猊，烛暗罗帏。子剌地搅断离肠，扑速地淹残泪眼，吃答地锁定愁眉。天高雁杳，月皎乌飞。暂别离，且宁耐，好将息。
你心知，我诚实，有情谁怕隔年期。去后须凭灯报喜，来时长听马频嘶。
寄别
长江有尽愁无尽，空目断楚天云。人来得纸真实信。亲手开，在意读，从头认。
织锦回文，带草连真。意诚实，心想念，话殷勤。佳期未准，愁黛常颦。怨青春，捱白昼，怕黄昏。叙寒温，问原因，断肠人寄断肠人。锦字香沾新泪粉，彩笺红渍旧啼痕。
忆别
自从当日相别后，才提起泪先流。有时偷揾春衫袖。向夜深，绣枕边，都湮透。
独抱衾裯，谩想温柔。两家心，千种恨，一般愁。情怀渺渺，魂梦悠悠。水山遥，鱼雁杳，雨云收。见无由，恨相逐，黄昏半夜五更头。在后相逢虽是有，眼前烦恼几时休。
天申节日谒告不赴赞祝拟王仲初 其一
周紫芝（宋代）

小臣拜祝奉千秋，敕赐宫花忆满头。今日江边揩病眼，五云常望帝王州。
春日田园杂兴
杨舜举（宋代）

露畦烟陌裹，名利等秋豪。
引犊随牛放，祈灵望贡缫。
和根挑齐菜，带叶摘樱桃。
读罢归来赋，临风欲和陶。
和简叔 其二
孙应时（宋代）

落日衔山山更青，閒云敛尽绿烟横。危亭独倚阑干遍，又听疏钟第一声。
淳祐七年丁未十一月朔蔡久轩自江东提刑归抵家时三馆诸公以风霜随气节河汉下文章分韵赋诗送别得气字
周梅叟（宋代）

九峰洪范篇，雅是书之纬。顷尝一读之，懵然云雾蔚。

晚校中秘藏，讲此愧犹未。喜逢尚书郎，家传得之既。

何以名内篇，一扣倘知味。无几即语离，匆匆怪何谓。

天子仁圣心，闻过未常讳。岂嫌有直疏，斥彼恶之汇。

矧兹龙卷前，正欠王与魏。得见丹凤鸣，士党意乃慰。

黯也不居中，物论几鼎沸。虽然上所命，所重在民事。

暨淑问皋陶，持平尔廷尉。突使江东人，德泽尽沾溉。

惟公有古心，所守至弘毅。我不畏孔壬，污吏必我畏。

所愿敷好生，物物皆吐气。回思揽味甘，诏书登七贵。
偈颂八十五首
释妙伦（宋代）

花间蝶舞，柳上莺啼。
瞿昙未晓，达磨犹迷。
分付丛林能事汉，临机一一好提撕。
偈颂七十八首 其二十六
释正觉（宋代）

衲僧祇么是家风，隐显磨砻入混融。归子返掷全归火，羚羊挂角不同功。
众乐亭 其一
胡宗愈（宋代）

平湖拍岸海潮通，亭在平湖杳霭中。庄艳含春云岛晚，波光照夜玉壶空。

动摇人影两桥月，洗涤尘襟四面风。野老半酣亭下笑，渔樵今日与民同。
夜坐
洪咨夔（宋代）

夜永难为睡，群儿坐伴翁。
漉虀冰瓮碧，捻豆雪炉红。
清诵听还隽，闲谈笑又烘。
安排明蚤供，荠长后园丛。
金缕曲·秋宵送别兰姊
陈家庆（清代）

烛剪西窗里。记寒宵、依依泣别，泪花偷洗。荡气回肠愁难诉，一样缠绵情意。

盼秋色、连波空翠。笛里关山明日事，叹云萍、聚散匆匆易。

空怅望，天无际。

客中我正伤孤寄。更那堪、河梁折柳，消磨英气。千里他乡斜阳外，兰棹片帆迢递。

应早作、南来归计。瑟瑟金风惊岁晚，怕芳华、转眼成憔悴。

行乐处，信怀系。
散步至三家村
陆游（宋代）

人情简朴古风存，暮过三家水际村。
见说终年常闭户，仍闻累世自通婚。
罾船归处鱼餐美，社瓮香时黍酒浑。
记取放翁扶杖处，渚蒲烟草湿黄昏。
施均父孝廉从军河陇追赠以诗
董沛（清代）

高秋匹马赋西征，万里关河壮此行。长揖军门称上客，乱题诗壁有边声。

料量星海番戎界，变置天山郡县城。期尔凌烟书姓氏，他年谁识鲁诸生。
摸鱼儿 秋海棠
陆蓉佩（清代）

是谁人、断肠已久。啼痕化作芳秀。萧条庭院西风冷，漠漠背人秀锁。

妆莫斗。尽染透胭脂，难并黄花寿。晚秋时候。怅小影亭亭，露华浓渍，一捻叹伊瘦。

凄凉处，犹记小梅开后。绿章曾为宵奏。繁华何处堪回首，苦雨凄风消受。

知也否。纵花事依然，人事难如旧。无香也可。剩倦蝶伶俜，梦儿未醒，霜冷怕飞堕。
小瓷瓶
钱时（宋代）

小瓷瓶，形模端正玉色明。乌聊山边才百文，见者叹赏不容声。

山知物无贱与贵，要在制作何如耳。轮囷如瓠不脱俗，虽玉万镒吾何取。

王正二日闻斯言，欣然为赋瓷瓶篇。浊世愦愦随风旋，蹠不夷谋吁可怜。

百年气节一朝捐，身落粪壤心窬穿。岂不见齐田鲁季势薰天，万世之下箪瓢贤。

熊也勉旃然不然。
上巳日久病不出示儿侄二首
苏辙（宋代）

春气侵脾久在床，开门桃李著泥香。
牛鸣颇觉西湖近，凤去长怜北榭荒。
欲出老人无伴侣，退归诸子解农桑。
南邻约卖千竿竹，拄杖穿林看笋长。
依韵和益州司理刘大著喜与运使薛端公相见之什
魏野（宋代）

锦川风物似蓬丘，运使诗流压九流。五色云中题寺观，四时花里按军州。

棠郊野客空遥羡，兰省才郎称共游。纵使谪仙今复出，难陪倡和却应愁。
嶰林
刘敞（宋代）

已看秀色动高林，会见翛翛满翠岑。不学渭川千亩富，欲闻嶰谷凤凰音。
无著有还玉涧之意作诗留之
吴则礼（宋代）

淮山谁言钝滞人，沙雁求群正如许。先生掉头嗟奚为，要著行缠抱琴去。

径须摺折楖栗杖，我曹穷措有妙处。时时覆钵过桥来，白头看打僧伽鼓。
失调名
田为（宋代）

映竹园啼乌。
题侯贰守归去来辞画 其十一
陈颢（元代）

不为三径荒，决志亦念归。归来身我有，悟昨事皆非。

晨兴出门去，放迹信杖藜。寻壑既窈窕，经丘复逶迤。

于焉乐吾乐，舍此复何之。
庐陵别朱观先辈
徐铉（宋代）

桂籍知名有几人，翻飞相续上青云。解怜才子宁唯我，

远作卑青尚见君。岭外独持严助节，宫中谁荐长卿文。

新诗试为重高咏，朝汉台前不可闻。
再次韵后篇戏朱
陈造（宋代）

似闻新醖敌宜城，想对檐花又独倾。
别乘工为海鲸吸，广文当独露蝉清。
投醪频遣春浮颊，盗印宁无夜闯营。
约束长须牢闭户，瓮间防有毕先生。
奉使契丹二十八首其二十二学士院端午帖子二
苏辙（宋代）

皇心本夷旷，一气自炎凉。
不废荆吴旧，民风见未央。